Pääministeri Sipilä (kesk) pitää juhlapuheen entisen kotikuntansa uudessa navetassa - sillä aikaa ratkeaa jatkuvatko irtisanomislakia vastustavat valtakunnalliset lakot.

Perjantai on kohtalonpäivä pääministeri Juha Sipilän (kesk) johtaman hallituksen tuoreimmalle esitysversiolle niin sanotusta irtisanomislaista, kun palkansaajakeskusjärjestöt SAK, STTK ja Akava kerääntyvät tykönään pohtimaan hyväksyvätkö ne hallituksen muokatun esityksen vai eivät.

Pääministeri Juha Sipilä ei ole perjantaina etelän median tavoitettavissa Helsingissä, sillä hän on Kainuussa navetan avajaisissa. Tommi Parkkonen

Keskusjärjestöjen hallitukset kokoontuvat perjantaina iltapäivällä Helsingissä, ja ilmoittavat, riittääkö niille Suomen hallituksen torstaina esittämät muutokset, joista olennaisin on perua lain koskevan vain alle kymmenen hengen yrityksiä.

Nyt hallitus esittää lyhyesti kuvailtuna, että ”irtisanomissyyn asiallisuus ja painavuus suhteutetaan yrityksen työntekijöiden lukumäärään”.

Itse lakia hallitus ei ole vetämässä pois, vaikka ay-liike on sitä vaatinut ja sen vuoksi järjestänyt ja ilmoittanut jatkossakin järjestävänsä lakkoja sekä muita työtaistelutoimia.

Hallitus edellyttääkin, että hyväksyessään nyt tarjotun esityksen ay-liike lopettaa irtisanomislakiin kohdistetut työtaistelutoimet.

– Otsikossakin lukee, että rauha palaa maahan ja siitä lähtökohdasta he (ay-järjestöt) perjantaina tätä käsittelevät, Sipilä totesi torstaina.

– Tämä on kokonaisuutena merkittävä vastaantulo, kun otetaan kaikki kohdat huomioon. Toivon hartaasti, että esitys hyväksytään. Tässä on hyvä paketti tarjolla.

Kotiseudun navetta

Keskusjärjestöt kertovat näkemyksensä hallituksen tuoreesta esityksestä kun ovat kokouksensa iltapäivällä pitäneet, mutta pääministeri Sipilä ei ole niitä tuolloin Helsingissä kuuntelemassa ja kommentoimassa.

Sipilä on samaan aikaan 650 kilometrin päässä Kainuussa vihkimässä navettaa.

Kyseessä on Päivi, Petri ja Jani Kanniaisen uuden navetan avajaiset Puolangalla. Ne kestävät kello 13-18, ja Sipilä pitää tilaisuudessa juhlapuheen.

Navetta sijaitsee Joukokylässä, noin 30 kilometriä pohjoiseen Puolangan kirkonkylältä.

Sipilä on syntynyt Vetelissä vuonna 1961, mutta asunut Puolangalla kolmen kuukauden ikäisestä ylioppilaskirjoituksiin saakka.

Sipilä keräsi vuoden 2015 eduskuntavaaleissa Puolangalta 669 ääntä. Puolangalla on alle 2800 asukasta, joten lähes joka neljäs kuntalainen äänesti Sipilää.

Kunnanvaltuuston 21 paikasta 15 on Sipilän johtamalla keskustalla. Myös pääministerin isä on istunut vuodet 1969-1992 Puolangan kunnanvaltuustossa keskustalaisena, suuren osan ajasta valtuuston puheenjohtajana.

Puolangalta Sipilä jatkaa illaksi Hyrynsalmelle keskustan paikallispiirin kokoukseen, jossa hän on kuitenkin luvannut kommentoida päivän tärkeintä poliittista kysymystä eli palkansaajakeskusjärjestöjen perjantaisia päätöksiä.